b'\n_START_ARTICLE_\nCarlos Santana\n_START_SECTION_\nTausta\n_START_PARAGRAPH_\nSantana kasvoi seitsenlapsisessa perheess\xc3\xa4 ja h\xc3\xa4n muutti perheens\xc3\xa4 mukana 1950-luvun puoliv\xc3\xa4liss\xc3\xa4 Yhdysvaltain ja Meksikon rajalla sijaitsevaan Tijuanan kaupunkiin. Siell\xc3\xa4 Carlos Santana alkoi soittaa viulua is\xc3\xa4ns\xc3\xa4 mariachi-yhtyeess\xc3\xa4. Kun Santanan perhe 1960-luvun alussa muutti San Franciscoon, Carlos lopetti viulunsoiton ja alkoi soittaa kitaraa. Perhe oli muutenkin musikaalinen, Carlosin veli Jorge tuli tunnetuksi Malon keulahahmona.\n_START_SECTION_\nUra\n_START_PARAGRAPH_\nCarlos Santana perusti yhtyeen, Santana Blues Bandin, vuonna 1966. Santana Blues Bandin nimi vakiintui pian muotoon Santana. Carlos Santana ja h\xc3\xa4nen yhtyeens\xc3\xa4 ovat siit\xc3\xa4 l\xc3\xa4htien esiintyneet ja levytt\xc3\xa4neet latinovaikutteista rock-musiikkiaan. _NEWLINE_Carlos Santana yhtyeineen nousi uudelleen suosioon vuosituhannen vaihteessa levyill\xc3\xa4, Supernatural ja Shaman. Levyt olivat myyntimenestyksi\xc3\xa4 ja Supernatural sai yhdeks\xc3\xa4n Grammya. _NEWLINE_Santana kokosi  uudelleen alkuper\xc3\xa4isen Carlos Santana Groupin, joka soitti yhtyeen kolmannella levyll\xc3\xa4 Santana III (1971), ja julkaisi sen kanssa levyn Power of Peace huhtikuussa 2016.\n_START_SECTION_\nTyyli\n_START_PARAGRAPH_\nCarlos Santanan kitaransoitossa on helposti tunnistettava sointi, johon vaikuttavat muun muassa latinorytmit ja mollis\xc3\xa4vellajit sek\xc3\xa4 omalaatuinen s\xc3\xa4r\xc3\xb6soundi. Musiikissaan latinos\xc3\xa4vyt yhdistyv\xc3\xa4t muun muassa bluesiin ja rockiin ilman ett\xc3\xa4 soitto on selke\xc3\xa4sti kumpaakaan. Latinos\xc3\xa4vyt ovat ilmeisi\xc3\xa4 mutta ne eiv\xc3\xa4t ole tyypillisi\xc3\xa4 afro-kuubalaisia sointuja.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nSantana on haastattelussa 2003 tunnustanut k\xc3\xa4ytt\xc3\xa4neens\xc3\xa4 LSD:t\xc3\xa4 ja meskaliinia. H\xc3\xa4n on omien sanojensa mukaan oppinut kokeiluistaan paljon eik\xc3\xa4 kadu yht\xc3\xa4k\xc3\xa4\xc3\xa4n trippi\xc3\xa4. Vuonna 1969 muusikko esiintyi Woodstock-festivaaleilla LSD:n vaikutuksen alaisena. Santanaa on k\xc3\xa4ytetty nuorena seksuaalisesti hyv\xc3\xa4ksi, mist\xc3\xa4 aiheutuneesta traumasta h\xc3\xa4n kuitenkin 1990-luvulla toipui terapian avulla._NEWLINE_Santana ja h\xc3\xa4nen vaimonsa Deborah hakivat eroa 34 yhteisen avioliittovuoden j\xc3\xa4lkeen vuonna 2007. Parilla on kolme yhteist\xc3\xa4 lasta, jotka olivat tuolloin i\xc3\xa4lt\xc3\xa4\xc3\xa4n 23-, 22- ja 17-vuotiaat. Santana kosi hein\xc3\xa4kuussa 2010 konsertissa pitk\xc3\xa4aikaista tytt\xc3\xb6yst\xc3\xa4v\xc3\xa4\xc3\xa4ns\xc3\xa4, yhtyeen rumpalia Cindy Blackmania. Pariskunta meni naimisiin samana vuonna. Blackman on soittanut aiemmin muiden muassa Lenny Kravitzin kanssa.\n_START_SECTION_\nEsiintymiset Suomessa\n_START_PARAGRAPH_\nCarlos Santana esiintynyt Pori Jazz -festivaalilla kes\xc3\xa4ll\xc3\xa4 1988 ja 2008. Helsingiss\xc3\xa4 h\xc3\xa4n on konsertoinut vuosina 2006,  2011 Classic rokissa sek\xc3\xa4 18. kes\xc3\xa4kuuta 2018 Helsingin Kaisaniemenpuistossa.'